## Un total de 50 aspirants resulten aptes per a renovar l’acreditació com a personal del Servici Específic d’Admissió

*** Els aspirants declarats aptes tenen un mes per a sol·licitar la seua acreditació oficial**

La Conselleria d’Emergències i Interior ha publicat en el *Diari Oficial de la Generalitat Valenciana* ([DOGV](https://dogv.gva.es/datos/2025/01/10/pdf/2024_14119_va.pdf)) les llistes d’aspirants declarats aptes, no aptes i exclosos de la prova de renovació del personal del Servici Específic d’Admissió (SEA), celebrada el 12 de desembre de 2024.

En este sentit, de les 51 persones que es van presentar a la prova de renovació, un total de 50 aspirants han resultat aptes. Concretament, 18 aprovats són de la província de València, 18 d’Alacant i 14 de Castelló. D’altra banda, només ha quedat exclòs un aspirant per incompliment de requisits a la convocatòria.

Esta convocatòria estava destinada a les persones aspirants declarades aptes en les resolucions de data 9 de desembre de 2020 i 15 de desembre de 2020. Així mateix, la convocatòria ha estat oberta als qui no van poder presentar-se a les proves de renovació en les edicions de desembre de 2022 i 2023.

Les llistes, elaborades per la comissió avaluadora, estan disponibles en els taulers d’anuncis de les seus de la Direcció General d’Interior en les tres províncies de la Comunitat Valenciana, així com en el *Diari Oficial de la Generalitat Valenciana* (DOGV).

Els aspirants declarats aptes tenen un mes, computat des de la publicació en el DOGV, per a presentar en les dependències de la Direcció General d’Interior de la Secretaria Autonòmica d’Emergències i Interior a Alacant, Castelló i València una sol·licitud en la qual s’indicarà si volen rebre l’acreditació per correu postal o per entrega personal.

Cal recordar que les discoteques, sales de ball i sales de festa han de comptar sempre amb personal de Servici Específic d’Admissió qualificat i acreditat per la Generalitat i els pubs i karaokes quan tinguen un aforament superior a les 200 persones.

Fecha: 11/01/2025